CELEX: 32022D0597
Language: hu
Date: 2022-04-11 00:00:00
Title: A Tanács (KKBP) 2022/597 határozata (2022. április 11.) a nonproliferációval és leszereléssel foglalkozó független szellemi műhelyek európai hálózatának a támogatásáról

2022.4.12.   
               
               
                  HU
               
               
                  Az Európai Unió Hivatalos Lapja
               
               
                  L 114/75
               
            
         A TANÁCS (KKBP) 2022/597 HATÁROZATA
         (2022. április 11.)
         a nonproliferációval és leszereléssel foglalkozó független szellemi műhelyek európai hálózatának a támogatásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát, amelynek III. fejezete tartalmazza az ilyen fegyverek elterjedése elleni küzdelem terén mind az Unión belül, mind harmadik országokban meghozandó intézkedések listáját.
                  
               
                     (2)
                  
                  
                     Az Unió aktívan végrehajtja a tömegpusztító fegyverek elterjedése elleni EU-stratégiát, valamint végrehajtja az annak III. fejezetében felsorolt intézkedéseket, így például kialakítja a szükséges uniós struktúrákat.
                  
               
                     (3)
                  
                  
                     A Tanács 2008. december 8-án következtetéseket fogadott el és elfogadta „A tömegpusztító fegyverek és hordozóeszközeik elterjedése elleni küzdelemre irányuló európai uniós fellépés új irányai” című dokumentumot (a továbbiakban: a fellépés új irányairól szóló dokumentum), amely szerint a tömegpusztító fegyverek elterjedése továbbra is az egyik legnagyobb biztonsági kihívást jelenti, és a nonproliferációs politika a közös kül- és biztonságpolitika (KKBP) lényeges részét képezi.
                  
               
                     (4)
                  
                  
                     A fellépés új irányairól szóló dokumentumban a Tanács felszólítja a hatáskörrel rendelkező tanácsi formációkat és szerveket, a Bizottságot, az egyéb intézményeket és a tagállamokat, hogy az említett dokumentum alapján hozzanak konkrét intézkedéseket.
                  
               
                     (5)
                  
                  
                     A fellépés új irányairól szóló dokumentumban a Tanács hangsúlyozza, hogy a proliferáció megelőzése érdekében tett uniós fellépés tekintetében előnyös lehet, ha azt egy olyan nem kormányzati nonproliferációs hálózat támogatja, amely összekapcsolja az Unió stratégiai területeire szakosodott külpolitikai intézményeket és kutatóközpontokat, miközben épít a már meglévő hasznos hálózatokra is. Ezt a hálózatot ki lehetne terjeszteni harmadik országok intézményeire is.
                  
               
                     (6)
                  
                  
                     A Tanács 2018. november 19-én elfogadta „A fegyverállomány biztonságossá tétele, a polgárok védelme” című, a tiltott tűzfegyverek, kézi- és könnyűfegyverek, valamint az azokhoz szükséges lőszerek elleni új uniós stratégiát (a továbbiakban: a kézi- és könnyűfegyverekre vonatkozó uniós stratégia). A kézi- és könnyűfegyverekre vonatkozó uniós stratégia a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó, 2005-ben elfogadott uniós stratégia helyébe lépett. A tiltott kézi- és könnyűfegyverek továbbra is hozzájárulnak az instabilitáshoz és az erőszakhoz az Unióban, annak közvetlen szomszédságában és a világ többi részén. A tiltott kézifegyverek táplálják a fegyveres erőszakot és a szervezett bűnözést, a globális terrorizmust és a globális konfliktusokat, akadályozva ezáltal a fenntartható fejlődést és a válságkezelési erőfeszítéseket. Destabilizálnak egész régiókat, államokat és azok társadalmait, továbbá növelik a terrortámadások hatását. A Tanács ezért elkötelezett a kézi- és könnyűfegyverek, valamint az azokhoz szükséges lőszerek tiltott kereskedelmének megakadályozása és visszaszorítása iránt, és ezért mozdítja elő az elszámoltathatóságot és a felelősségvállalást jogszerű kereskedelmük terén. A kézi- és könnyűfegyverekre vonatkozó uniós stratégia figyelembe veszi a megváltozott biztonsági helyzetet, ideértve az Unión belüli terrorizmusveszélyt, valamint a kézi- és könnyűfegyverek kialakításában és technológiájában megfigyelhető fejleményeket, amelyek hatással vannak arra, hogy a kormányok mennyire képesek a fenyegetést kezelni. Figyelembe veszi az EU 2016. évi globális stratégiájának irányelveit is.
                  
               
                     (7)
                  
                  
                     A Tanács 2010. július 26-án elfogadta a 2010/430/KKBP határozatot (1), amellyel létrehozta a nonproliferációval foglalkozó független szellemi műhelyek európai hálózatát, és előírta, hogy a határozat technikai végrehajtását az EU Nonproliferációs Konzorciumának (a továbbiakban: a konzorcium) kell végeznie.
                  
               
                     (8)
                  
                  
                     A konzorcium mint a támogatás egyetlen kedvezményezettje melletti döntést ebben az esetben az indokolja, hogy az Unió – amelyet a tagállamok támogatnak – a nonproliferációval foglalkozó független szellemi műhelyek európai hálózatával olyan gyümölcsöző együttműködést kíván folytatni, amely hozzájárul egy közös európai nonproliferációs és leszerelési kultúra kialakításához, és amely segíti az Uniót az e területekkel kapcsolatos szakpolitikái kidolgozásában és megformálásában, továbbá fokozza az Unió láthatóságát. Ebben az esetben a konzorcium jellegéből adódóan 100 %-os finanszírozásra van szükség, mivel a konzorciumot az Unió hozta létre és teljes egészében az uniós támogatásoktól függ. A konzorciumnak nincsenek az Uniótól független anyagi forrásai, sem egyéb adományok gyűjtésére való jogszabályi felhatalmazása. Továbbá a konzorcium több mint 100 szellemi műhelyt, kutatóközpontot és egyetemi tanszéket tömörítő, hat szellemi műhely által irányított hálózatot hozott létre, amely az Unióban a nonproliferációval és a leszereléssel kapcsolatos csaknem teljes nem kormányzati szakértelmet egyesíti, beleértve az összes tagállamban lévő szervezeteket is.
                  
               
                     (9)
                  
                  
                     A Tanács 2014. március 10-én elfogadta a 2014/129/KKBP határozatot (2), amely három évvel meghosszabbította a nonproliferációval foglalkozó független szellemi műhelyek európai hálózata tevékenységeinek az Unió általi folyamatos elősegítését és pénzügyi támogatását, és megbízta a konzorciumot a határozat technikai végrehajtásával.
                  
               
                     (10)
                  
                  
                     A Tanács 2017. április 3-án elfogadta a (KKBP) 2017/632 határozatot (3), amellyel 2017. július 2-ig meghosszabbította a 2014/129/KKBP határozat végrehajtási időszakát, hogy folytatódhasson a tevékenységek végrehajtása.
                  
               
                     (11)
                  
                  
                     A Tanács 2017. július 4-én elfogadta a (KKBP) 2017/1195 határozatot (4), amellyel 2017. július 3-tól december 31-ig meghosszabbította a 2014/129/KKBP határozat végrehajtási időszakát annak érdekében, hogy 2017-ben lehetővé váljon egy nonproliferációs és leszerelési kérdésekkel foglalkozó nagyszabású éves konferencia megszervezése, valamint a konzorcium internetes platformjának folytatódó fenntartása és naprakésszé tétele.
                  
               
                     (12)
                  
                  
                     A Tanács 2018. február 26-án elfogadta a (KKBP) 2018/299 határozatot (5), amely három évvel meghosszabbította a nonproliferációval foglalkozó független szellemi műhelyek európai hálózata tevékenységeinek az Unió általi folyamatos előmozdítását és pénzügyi támogatását, és megbízta a konzorciumot a határozat technikai végrehajtásával.
                  
               
                     (13)
                  
                  
                     A Tanács 2021. április 16-án elfogadta a (KKBP) 2021/648 határozatot (6), amellyel a folytatódó Covid19-világjárványból fakadó végrehajtási kihívások miatt 2022. május 17-ig meghosszabbította a (KKBP) 2018/299 határozat végrehajtási időszakát,
                  
               ELFOGADTA EZT A HATÁROZATOT:
         
            1. cikk
            
               (1)   A hatékony multilateralizmus, a megelőzés és a harmadik országokkal folytatott együttműködés elvén alapuló, a tömegpusztító fegyverek elterjedése elleni EU-stratégia és a kézi- és könnyűfegyverekre vonatkozó uniós stratégia eredményesebb végrehajtásához való hozzájárulás céljából a Tanács meghosszabbítja a nonproliferációval és leszereléssel foglalkozó független szellemi műhelyek európai hálózata tevékenységeinek folyamatos előmozdítását és támogatását a következő célok elérése érdekében:
               
                           a)
                        
                        
                           a politikai és a biztonsági vonatkozású párbeszéd előmozdítása, valamint a tömegpusztító fegyverek és hordozóeszközeik elterjedése elleni küzdelemre irányuló intézkedések civil társadalom – és különösen szakértők, kutatók és tudományos szakemberek – általi hosszú távú megvitatásának ösztönzése;
                        
                     
                           b)
                        
                        
                           lehetőség biztosítása a Tanács érintett előkészítő szerveinek résztvevői számára, hogy a nonproliferációval, a leszereléssel és a fegyverkivitel-ellenőrzéssel kapcsolatos kérdésekről konzultálhassanak a hálózattal, és annak lehetővé tétele, hogy a tagállamok képviselői részt vehessenek a konzorcium ülésein;
                        
                     
                           c)
                        
                        
                           különösen az Unió külügyi és biztonságpolitikai főképviselője (a továbbiakban: a főképviselő) megbízottjainak benyújtott jelentések és/vagy ajánlások révén egy olyan hasznos támpont létrehozása, amely segítséget jelent az Unió és a nemzetközi közösség nonproliferációs és leszerelési tevékenységeihez;
                        
                     
                           d)
                        
                        
                           hozzájárulás ahhoz, hogy a harmadik országok jobban felismerjék a proliferációval és a leszereléssel összefüggő kihívásokat, továbbá megértsék az Unióval és a multilaterális fórumokon – különösen az Egyesült Nemzetek Szervezetének keretében – egyéb országokkal való együttműködés szükségességét annak érdekében, hogy meg lehessen előzni, le lehessen állítani és – amennyiben lehetséges – meg lehessen szüntetni a világszerte aggodalomra okot adó proliferációs programokat, illetve mindenkit el lehessen rettenteni az ilyen programoktól;
                        
                     
                           e)
                        
                        
                           hozzájárulás az uniós és harmadik országbeli szellemi műhelyek és kormányok nonproliferációs és leszerelési szakismereteinek és intézményi kapacitásának fejlesztéséhez, többek között a nonproliferációval és a leszereléssel kapcsolatos oktatás megerősítése, a fiatalabb nemzedékek körében az e kérdésekkel kapcsolatos tudatosság növelése, valamint az e területen, továbbá a természet- és műszaki tudományok területén dolgozó kutatók és gyakorlati szakemberek – különösen a nők – következő nemzedékének a támogatása révén.
                        
                     
            
               (2)   Az Unió által támogatandó projektek a következő egyedi tevékenységekre terjednek ki:
               
                           a)
                        
                        
                           harmadik országok és a civil társadalom részvételével zajló, a nonproliferációval és a leszereléssel foglalkozó nagyszabású éves konferenciák lebonyolítása, amelyeken a tömegpusztító fegyverek és hordozóeszközeik elterjedése elleni küzdelmet, valamint az ehhez kapcsolódó leszerelési célkitűzéseket, továbbá a hagyományos fegyverekkel, így például a kézi- és könnyűfegyverek, valamint az azokhoz szükséges lőszerek tiltott kereskedelmével és túlzott felhalmozásával kapcsolatos kihívások kezelését célzó további intézkedések megvitatására és azonosítására kerül sor. A konferenciának köszönhetően az Unió nemzetközi szinten is fel fogja hívni a figyelmet a tömegpusztító fegyverek elterjedése elleni EU-stratégiára és az EU SALW stratégiára, valamint az uniós intézmények és az uniós szellemi műhelyek e téren betöltött szerepére, és ezzel fokozni fogja az e területre vonatkozó uniós szakpolitikák láthatóságát, a főképviselő megbízottjai számára pedig jelentések és/vagy ajánlások készülnek;
                        
                     
                           b)
                        
                        
                           éves konzultációs találkozók megrendezése az uniós intézmények képviselői, a tagállamok képviselői és szakértők számára, hogy véleményt cserélhessenek a leszerelés, a nonproliferáció és a fegyverkivitel-ellenőrzés területének főbb kérdéseiről és az e területen bekövetkező legfontosabb fejleményekről, és amely találkozók alapján a főképviselő megbízottjai számára jelentések és/vagy ajánlások készülnek;
                        
                     
                           c)
                        
                        
                           olyan ad hoc szemináriumok megrendezése szakértők és gyakorlati szakemberek számára, amelyek egyaránt foglalkoznak a nem hagyományos és a hagyományos fegyverekkel, továbbá a nonproliferációval és a leszereléssel kapcsolatos kérdések teljes körével, és amely ad hoc szemináriumok alapján a főképviselő megbízottjai számára jelentések és/vagy ajánlások készülnek;
                        
                     
                           d)
                        
                        
                           olyan szakpolitikai dokumentumok elkészítése és közzététele, amelyek a konzorcium megbízatása körébe tartozó témákkal foglalkoznak, és politikai és/vagy operatív szakpolitikai alternatívákat vázolnak fel;
                        
                     
                           e)
                        
                        
                           az uniós és a harmadik országbeli szellemi műhelyek és kormányok nonproliferációval és leszereléssel kapcsolatos tájékozottságának növelése, az e területre vonatkozó oktatásuk, szakismereteik és intézményi kapacitásuk fejlesztése, mégpedig az alábbiak által:
                           
                                       —
                                    
                                    
                                       a nonproliferáció és a leszerelés minden releváns szempontjára kiterjedő e-tanfolyam fenntartása és továbbfejlesztése,
                                    
                                 
                                       —
                                    
                                    
                                       nonproliferációs és leszerelési témájú gyakornoki állások kialakítása uniós és harmadik országbeli végzett hallgatók, illetve fiatal diplomaták számára,
                                    
                                 
                                       —
                                    
                                    
                                       a „Young Women” és a „Next Generation” elnevezésű kezdeményezés, valamint a mentorálási program folytatása,
                                    
                                 
                                       —
                                    
                                    
                                       az ENSZ leszerelési ösztöndíjprogramjában részt vevők számára éves szakmai látogatások szervezése Brüsszelbe, hogy megismerhessék a nonproliferáció, a leszerelés és a fegyverkivitel-ellenőrzés területeit érintő uniós szakpolitikákat, és ezzel növekedjen e szakpolitikák láthatósága,
                                    
                                 
                                       —
                                    
                                    
                                       tanfolyamok szervezése a proliferációval kapcsolatos – többek között a tudományos és technológiai fejlődésből eredő – kockázatok megismertetésére a természettudományos területek hallgatói számára;
                                    
                                 
                     
                           f)
                        
                        
                           egy olyan internetes platform és a kapcsolódó felhasználói profilok közösségi oldalakon való további fenntartása, kezelése és továbbfejlesztése, amely elősegíti a kapcsolattartást, egyedülálló fórumot teremt a leszereléssel és a nonproliferációval kapcsolatos európai kutatás számára, amely népszerűsíti a nonproliferációval és leszereléssel foglalkozó független szellemi műhelyek európai hálózatát, kapcsolatot teremt a nonproliferációval és leszereléssel foglalkozó globális közösséggel, továbbá népszerűsíti a konzorcium által biztosított – akár tantermi, akár e-oktatás formájában történő – oktatási lehetőségeket.
                        
                     A projektek részletes leírása a mellékletben található.
            
         
         
            2. cikk
            
               (1)   E határozat végrehajtásáért a főképviselő felel.
            
            
               (2)   Az 1. cikk (2) bekezdésében említett tevékenységek technikai végrehajtását a konzorcium végzi, amelyet a Stratégiai Kutatási Alapítvány (FRS), a Frankfurti Békekutató Intézet (HSFK/PRIF), a Stratégiai Tanulmányok Nemzetközi Intézete (IISS), a Stockholmi Nemzetközi Békekutató Intézet (SIPRI), a római Nemzetközi Ügyek Intézménye (IAI) és a leszereléssel és nonproliferációval foglalkozó bécsi központ (VCDNP) alkot. A konzorcium ezt a feladatot a főképviselő ellenőrzése mellett végzi. E célból a főképviselő megköti a szükséges megállapodásokat a konzorciummal.
            
            
               (3)   A tagállamok és az Európai Külügyi Szolgálat a konzorcium által végzett kutatási programok keretében történő vizsgálatra különös fontossággal bíró prioritásokat és témákat javasolnak, amelyekkel – az uniós szakpolitikákkal összhangban – munkadokumentumokban és szemináriumokon kell foglalkozni.
            
         
         
            3. cikk
            
               (1)   Az 1. cikk (2) bekezdésében említett tevékenységekkel foglalkozó projektek végrehajtását szolgáló pénzügyi referenciaösszeg 4 700 000 EUR.
            
            
               (2)   Az (1) bekezdésben meghatározott összegből finanszírozott kiadásokat az Unió általános költségvetésére alkalmazandó eljárások és szabályok szerint kell kezelni.
            
            
               (3)   A Bizottság felügyeli az (1) bekezdésben említett kiadások megfelelő kezelését. E célból támogatási megállapodást köt a konzorciummal. A megállapodásban rendelkezni kell arról, hogy a konzorciumnak – a hozzájárulás nagyságrendjének megfelelően – biztosítania kell az uniós hozzájárulás láthatóságát.
            
            
               (4)   A Bizottság törekszik arra, hogy a (3) bekezdésben említett megállapodást e határozat hatálybalépését követően mielőbb megkösse. A Bizottság tájékoztatja a Tanácsot az ennek folyamán felmerülő nehézségekről és a megállapodás megkötésének időpontjáról.
            
         
         
            4. cikk
            
               (1)   A főképviselő a konzorcium által készített rendszeres jelentések alapján beszámol a Tanácsnak e határozat végrehajtásáról. E jelentések képezik a Tanács által végzett értékelés alapját.
            
            
               (2)   A Bizottság jelentést tesz az 1. cikk (2) bekezdésében említett projektek pénzügyi vonatkozásairól.
            
         
         
            5. cikk
            
               (1)   Ez a határozat az elfogadásának napján lép hatályba.
            
            
               (2)   Ez a határozat a 3. cikk (3) bekezdésben említett megállapodás megkötésének napját követő 36 hónap elteltével hatályát veszti. Azonban, ha az említett időpontig nem kerül sor a szóban forgó megállapodás megkötésére, ez a határozat a hatálybalépését követő 6 hónap elteltével hatályát veszti.
            
         
         
            Kelt Luxembourgban, 2022. április 11-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2010/430/KKBP határozata (2010. július 26.) a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a támogatásáról (HL L 202., 2010.8.4., 5. o.).
         
            (2)  A Tanács 2014/129/KKBP határozata (2014. március 10.) a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a támogatásáról (HL L 71., 2014.3.12., 3. o.).
         
            (3)  A Tanács (KKBP) 2017/632 határozata (2017. április 3.) a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a támogatásáról szóló 2014/129/KKBP határozat módosításáról (HL L 90., 2017.4.4., 10. o.).
         
            (4)  A Tanács (KKBP) 2017/1195 határozata (2017. július 4.) a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a támogatásáról szóló 2014/129/KKBP határozat módosításáról (HL L 172., 2017.7.5., 14. o.).
         
            (5)  A Tanács (KKBP) 2018/299 határozata (2018. február 26.) a tömegpusztító fegyverek elterjedése elleni EU-stratégia végrehajtását támogató, nonproliferációval és leszereléssel foglalkozó független szellemi műhelyek európai hálózatának a támogatásáról (HL L 56., 2018.2.28., 46. o.).
         
            (6)  A Tanács (KKBP) 2021/648 határozata (2021. április 16.) a tömegpusztító fegyverek elterjedése elleni EU-stratégia végrehajtását támogató, nonproliferációval és leszereléssel foglalkozó független szellemi műhelyek európai hálózatának a támogatásáról szóló (KKBP) 2018/299 határozat módosításáról (HL L 133., 2021.4.20., 57. o.).
      
      
         
            MELLÉKLET
            PROJEKTDOKUMENTUM
            
               Az EU Nonproliferációs és Leszerelési Konzorciuma (IV. szakasz) – HR(2022) 34
            
            2022. január 17.
            Az EU Nonproliferációs és Leszerelési Konzorciumát (EUNPDC) az Európai Unió Tanácsa hozta létre azzal a céllal, hogy létrejöjjön a független szellemi műhelyek olyan európai hálózata, amely ösztönzi a politikai és biztonsági vonatkozású párbeszédet, valamint a tömegpusztító fegyverek és hordozóeszközeik elterjedése elleni küzdelemre irányuló intézkedésekről szóló hosszú távú vitát. Ez a párbeszéd a hagyományos fegyverekkel, köztük a kézi- és könnyűfegyverekkel (SALW) kapcsolatos kérdésekre is kiterjed. A 2010/430/KKBP tanácsi határozattal 2010-ben elindított projekt támogatását az EU 2014-ben (a 2014/129/KKBP tanácsi határozattal) és 2018-ban (a (KKBP) 2018/299 tanácsi határozattal) további két szakaszra megújította. A III. szakasz végrehajtása 2022 májusában zárul majd le.
            Az EUNPDC-t jelenleg a Stratégiai Kutatási Alapítvány (FRS), a Nemzetközi Ügyek Intézménye (IAI), a Stratégiai Tanulmányok Nemzetközi Intézete (IISS), a Frankfurti Békekutató Intézet (HSFK/PRIF), a Stockholmi Nemzetközi Békekutató Intézet (SIPRI) és a leszereléssel és nonproliferációval foglalkozó bécsi központ (VCDNP) alkotja. Az évek során a hálózat kibővült: 104 tagja között – amelyek az összes uniós tagállamon kívül hat további országban (Egyesült Királyság, Norvégia, Svájc, Szerbia, Törökország, Ukrajna) működnek – megtalálhatók szellemi műhelyek, kutatóközpontok és egyetemi tanszékek.
            A Konzorcium feladata a hálózat koordinálása és népszerűsítése, valamint a hálózat szakértelmének az EU rendelkezésére bocsátása azzal a céllal, hogy az hozzájáruljon a nonproliferációs, fegyverzet-ellenőrzési és leszerelési politikákkal foglalkozó illetékes uniós szervek megbeszéléseihez, valamint hogy ötleteket, elemzéseket és ajánlásokat fogalmazzon meg. A Konzorcium ezt a feladatot számos különféle tevékenység – többek között nemzetközi konferenciák és találkozók, oktatási tevékenységek, kiadványok és tájékoztatás – révén teljesítette. A projekt III. szakasza során a Konzorcium tevékenysége fokozatosan bővült, mivel meg kellett felelnie az arra irányuló igénynek, hogy építsen további kapacitásokat, fokozza a tudatosságot és bővítse a lehetőségeket a leszerelés, a nonproliferáció és a fegyverzet-ellenőrzés terén a gyakorlati szakemberek és tudósok következő nemzedéke, valamint a természettudományos szakemberek körében. Különös figyelem irányult emellett arra, hogy a nőket fokozottabban be kell vonni a területen végzett munkába.
            A leszerelés, a nonproliferáció és a fegyverzet-ellenőrzés területén folyamatosan felmerülő fejlemények és kihívások miatt a Konzorcium és a hálózat összehívása, valamint az általuk végzett kutatási és tájékoztatási tevékenység különösen releváns az EU és tagállamai számára. A projekt korábbi szakaszaiban végzett munkára építve az EUNPDC IV. szakasza – az e dokumentumban leírtak szerint – azt mutatja be, hogy az EUNPDC tevékenységei hogyan tehetik lehetővé a továbbiakban is, hogy a Konzorcium és a hálózat hozzájáruljon az Unió munkájához e fontos területen.
            1.   Általános irányítás
            
            Az általános irányítás keretében a SIPRI továbbra is felügyeli és koordinálja a Konzorcium, valamint a nonproliferációval és leszereléssel foglalkozó független szellemi műhelyek európai hálózata (a továbbiakban: a hálózat) tevékenységeit, többek között az Európai Külügyi Szolgálat (EKSZ), az Európai Bizottság és a Konzorcium képviselői közötti irányítóbizottsági ülések megszervezése, valamint a jelentéstételi kötelezettségek teljesítése révén. Ez magában foglalja azt a feladatot is, hogy tovább bővüljön a hálózat sokszínűsége a tudományágak, a földrajzi megoszlás, a nem és az életkor tekintetében. Az általános irányítás magában foglalja a láthatósági költségeket is, ahogyan azt is, hogy a Konzorcium valamennyi tagja számára idő álljon rendelkezésre az általános irányítási feladatok (pl. koordinációs értekezleteken való részvétel, észrevételek benyújtása a koordinátornak) ellátására.
            A IV. szakasz (2022–2025) az alábbiakat is magában foglalja:
            
                        —
                     
                     
                        a Konzorcium tagjai, az EKSZ és az Európai Bizottság képviselőiből álló EUNPDC-programbizottság létrehozása, amelynek feladata az lesz, hogy hozzájáruljon az éves konferencia és más projektek (pl. konzultatív ülések, a kiadványsorozat és ad hoc szemináriumok) tartalmához és megszervezéséhez;
                     
                  
                        —
                     
                     
                        hat szóbeli tájékoztató (virtuális formában vagy személyes részvétellel) a CONOP, a COARM és adott esetben más uniós szervek számára a hálózat vagy a Konzorcium tagjaival kapcsolatban álló szakértők által, valamint az EKSZ kérésére (ezekre korábban a Help Desk projekten keresztül került sor).
                     
                  2.   A projektek leírása
            
            A következő célok horizontálisan érvényesek valamennyi projekt esetében:
            
                        —
                     
                     
                        a sokszínűség biztosítása a nemek és a földrajzi megoszlás tekintetében valamennyi tevékenység során
                     
                  
                        —
                     
                     
                        a nonproliferációs és leszerelési szakértők következő nemzedékének támogatása
                     
                  2.1   Éves nonproliferációs és leszerelési konferencia szervezése (projektvezető: IAI)
            
            
               A projekt célja és leírása
            
            Az Unióból, a társult államokból és harmadik országokból érkező kormányzati szakértők, független szellemi műhelyek és egyéb tudományos szakértők részvételével megrendezett éves konferencia alkalmával a tömegpusztító fegyverek és hordozóeszközeik elterjedése elleni küzdelmet, valamint az ehhez kapcsolódó leszerelési célkitűzéseket, továbbá a hagyományos fegyverekkel, így például a kézi- és könnyűfegyverek, valamint az azokhoz szükséges lőszerek tiltott kereskedelmével és túlzott felhalmozásával kapcsolatos kihívások kezelését célzó további intézkedések, illetve a kialakulóban lévő technológiák tekintetében a fentiekhez kötődő kockázatok és lehetőségek megvitatására és azonosítására kerül sor.
            A IV. szakasz során (2022–2025) ez a tevékenység évente egy éves konferencia megszervezését jelenti. A Konzorcium célja az, hogy a konferenciára személyes részvétellel kerüljön sor, ugyanakkor a rendezvény egy részét vagy egészét lehessen internetes élő közvetítésen is követni. Amennyiben a Covid19-világjárványhoz kötődő, az utazásra és találkozókon való részvételre vonatkozó korlátozások továbbra is érvényben maradnak, a Konzorcium készen áll arra, hogy módosítsa a rendezvény formátumát, amint azt a III. szakaszban már megtette. Ezenfelül:
            
                        —
                     
                     
                        az éves konferencia után közvetlenül sor kerül a hálózat tagjainak személyes találkozójára is, az év során pedig további, virtuális találkozókat szerveznek a hálózat tagjai számára,
                     
                  
                        —
                     
                     
                        az „új nemzedék” találkozójára közvetlenül az éves konferencia után kerül sor, más, fiatal szakértők részvételével zajló tevékenységekhez kapcsolódva (lásd e dokumentum 2.6. pontját),
                     
                  
                        —
                     
                     
                        a konferenciára az EUNPDC mentorálási programjának mentoráltjai is meghívást kapnak.
                     
                  
               A projekt eredményei
            
            
                        —
                     
                     
                        Egy olyan nagyszabású, európai kezdeményezésű nemzetközi nonproliferációs és leszerelési konferencia ismétlődő megrendezése, amely továbbra is kulcsfontosságú fórumként mozdítja elő a tömegpusztító fegyverek és hordozóeszközeik elterjedése elleni küzdelmet, valamint az ehhez kapcsolódó leszerelési célkitűzéseket, továbbá a hagyományos fegyverekkel, – így például a kézi- és könnyűfegyverekkel –, valamint az azokhoz szükséges lőszerek tiltott kereskedelmével és túlzott felhalmozásával kapcsolatos kihívások kezelését célzó intézkedésekről szóló stratégiai megbeszéléseket.
                     
                  
                        —
                     
                     
                        A harmadik országok kormánytisztviselőinek, tudományos köreinek és civil társadalmának körében a tömegpusztító fegyverek és a kézi- és könnyűfegyverek nonproliferációja, valamint a vegyi, biológiai, radiológiai és nukleáris (CBRN) cselekvési terv területét érintő uniós szakpolitikák láthatóságának és az azokkal kapcsolatos ismereteknek a növelése.
                     
                  
                        —
                     
                     
                        A hálózat szerepének és kohéziójának, valamint az Unió e területen játszott szerepének megismertetése.
                     
                  
                        —
                     
                     
                        A nonproliferációval és a leszereléssel kapcsolatos szakértelem kiépítése azokban az országokban, ahol az nem elégséges, ideértve a harmadik országokat is, különös tekintettel a következő nemzedék támogatására.
                     
                  
                        —
                     
                     
                        Olyan intézkedésorientált ajánlások benyújtása, amelyek előmozdítják a tömegpusztító fegyverek elterjedése elleni EU-stratégia és a kézi- és könnyűfegyverekre vonatkozó uniós stratégia végrehajtását, valamint hasznos támpontot jelentenek az Unió és a nemzetközi közösség nonproliferációs és hagyományos fegyverekkel kapcsolatos fellépéséhez.
                     
                  
                        —
                     
                     
                        A tömegpusztító fegyverekkel és azok hordozóeszközeivel kapcsolatos fenyegetések fokozottabb tudatosítása és megismertetése az Unió és a tagállamok intézményei, a civil társadalom és a harmadik országok körében, lehetővé téve számukra a kihívásokra való jobb felkészülést.
                     
                  2.2   Éves nonproliferációs és leszerelési konzultatív ülés szervezése (projektvezető: FRS)
            
            
               A projekt célja és leírása
            
            Az EU, a tagállamok és a szellemi műhelyek képviselőinek részvételével folytatott konzultatív ülések a nonproliferáció és a leszerelés területén az Unió előtt álló rövid- és középtávú kihívásokkal fognak foglalkozni, mindenekelőtt a tömegpusztító fegyvereket és hordozóeszközeiket, a hagyományos fegyvereket – így például a kézi- és könnyűfegyvereket –, valamint az új típusú fegyvereket és hordozóeszközeiket illetően.
            A projekt IV. szakaszában ez a tevékenység egyrészt évente egy – a CONOP-pal, illetve a COARM-mal kapcsolatos kérdésekkel foglalkozó, két részből álló – konzultatív ülés megszervezésére, másrészt a kapcsolódó jelentések és/vagy ajánlások elkészítésére terjed ki. E rendezvények napirendjét az EKSZ-szel, továbbá a Tanács nonproliferációval és leszereléssel (CONOP), valamint hagyományosfegyver-kivitellel (COARM) foglalkozó KKVP-munkacsoportjaival szoros együttműködésben kell elkészíteni. Adott esetben további szervek (pl. az EKSZ világűrrel foglalkozó munkacsoportja) is bevonhatók a konzultációba. Pontosabban:
            
                        —
                     
                     
                        Az éves konzultatív ülés legfeljebb kétnapos lesz, mely a CONOP-hoz, illetve a COARM-hoz kötődő kérdések között oszlik meg. A tervek szerint e két, a CONOP-hoz, illetve a COARM-hoz kapcsolódó kérdések alapján felosztott ülésszakra a tömegpusztító fegyverek leszerelésével, a tömegpusztító fegyverek elterjedésének megakadályozásával és a hagyományos fegyverekkel – többek között a kézi- és könnyűfegyverekkel –, illetve a kialakulóban lévő technológiákkal kapcsolatos kérdésekre szakosodott európai szellemi műhelyek, az uniós tagállamok és az uniós intézmények legfeljebb 50 képviselőjének személyes részvételével kerül sor.
                     
                  
                        —
                     
                     
                        A konzultatív ülés kétnapos lesz és személyes részvétellel kerül megrendezésre, hogy a résztvevőknek a lehető legtöbb lehetőséget biztosítsa az eszmecserére.
                     
                  
               A projekt eredményei
            
            
                        —
                     
                     
                        Az aktuális proliferációs tendenciák elemzése a tagállamokban az e szakpolitikai területen dolgozó gyakorlati és tudományos szakemberek, valamint az EKSZ és az egyéb uniós intézmények szakértői által, és az ezzel kapcsolatban közöttük folytatott információcsere.
                     
                  
                        —
                     
                     
                        A proliferáció elleni küzdelemre irányuló uniós szakpolitikák végrehajtását célzó legjobb módok és eszközök megvitatása.
                     
                  
                        —
                     
                     
                        Független uniós szellemi műhelyek által konstruktív visszajelzés adása az Uniónak a tömegpusztító fegyverek, valamint a kézi- és könnyűfegyverek elterjedése elleni küzdelmet célzó uniós stratégiákról, valamint a gyakorlati szakemberek által a kutatók részére megfogalmazott javaslatok a további kutatást igénylő, a szakpolitika tekintetében legrelevánsabb témákról.
                     
                  
                        —
                     
                     
                        Szakpolitikai jelentések készítése céljából a nonproliferáció és a leszerelés területével kapcsolatos releváns kérdések meghatározása.
                     
                  
                        —
                     
                     
                        Szakpolitikai jelentések és intézkedésorientált ajánlások készítése a főképviselő megbízottjainak.
                     
                  2.3.   A nonproliferációval és a leszereléssel kapcsolatos 9 ad-hoc szeminárium megszervezése
            
            
               A projekt célja és leírása
            
            Az ad-hoc szemináriumok konzultációs célokat szolgálnak a hálózat, az Unió és tagállamai között, amelynek keretében ad hoc módon lehet megvitatni a fontos eseményeket és az uniós szakpolitikai lehetőségeket, másrészt pedig lehetőséget biztosítanak a hálózat, a tagállamok és az uniós intézmények részére, hogy tájékoztatást nyújtsanak az Unión belüli és kívüli célcsoportoknak.
            A projekt legfeljebb kilenc ad hoc szeminárium megszervezését, annak előkészítését, valamint a kapcsolódó írásos beszámoló elkészítését irányozza elő. A IV. szakasz keretében:
            
                        —
                     
                     
                        Három szemináriumra kerül sor személyes részvétellel, hatra pedig virtuális formátumban.
                     
                  
                        —
                     
                     
                        A szemináriumok megszervezésének részeként az adott terület hálózathoz, a konzorciumhoz vagy szükség esetén más intézetekhez kötődő szakértőit kérik fel ad hoc írásbeli tájékoztató megírására, amely a szeminárium témájára összpontosít. Ezeket a tájékoztatókat vagy háttérdokumentumként fogják körbeküldeni a szeminárium előtt, vagy azt követően, hogy áttekintést adjanak a legfontosabb tanulságokról. Az ad hoc tájékoztatók elérhetők lesznek a Konzorcium honlapján.
                     
                  
                        —
                     
                     
                        Az EKSZ egy ad hoc szeminárium témájára összpontosító írásbeli tájékoztató helyett önálló tájékoztatót is kérhet (korábban az ún. Help Desk Papers).
                     
                  
               A projekt eredményei
            
            
                        —
                     
                     
                        Az aktuális proliferációs tendenciák elemzése a tagállamokban az e szakpolitikai területen dolgozó gyakorlati és tudományos szakemberek, valamint az EKSZ és az egyéb uniós intézmények szakértői által, és az ezzel kapcsolatban közöttük folytatott információcsere.
                     
                  
                        —
                     
                     
                        A proliferáció elleni küzdelemre irányuló uniós szakpolitikák végrehajtását célzó legjobb módok és eszközök megvitatása.
                     
                  
                        —
                     
                     
                        Független uniós szellemi műhelyek által adott konstruktív visszajelzés az Uniónak a tömegpusztító fegyverek, valamint a kézi- és könnyűfegyverek elterjedése elleni küzdelmet célzó uniós stratégiákról, valamint a gyakorlati szakemberek által a szellemi műhelyek részére megfogalmazott javaslatok a további kutatást igénylő, a szakpolitika tekintetében legrelevánsabb témákról.
                     
                  
                        —
                     
                     
                        Szakpolitikai jelentések készítése céljából a nonproliferáció és a leszerelés területével kapcsolatos releváns kérdések meghatározása.
                     
                  
                        —
                     
                     
                        Szakpolitikai jelentések és intézkedésorientált ajánlások készítése a főképviselő megbízottjainak. E jelentéseket az Unió megfelelő intézményei és a tagállamok is megkapják.
                     
                  2.4   15 uniós szakpolitikai dokumentum közzététele a nonproliferáció és a leszerelés témájában (projektvezető: SIPRI)
            
            
               A projekt célja és leírása
            
            A projekt legfeljebb 15 szakpolitikai dokumentum elkészítését és publikálását irányozza elő. A szakpolitikai dokumentumokat a Konzorcium rendeli meg, és elsősorban a Konzorcium vagy a hálózat készíti el azzal a céllal, hogy biztosítsák a nemek, valamint a tematikus és regionális szakértelem tekintetében a vélemények kiegyensúlyozott és változatos képviseletét. A szakpolitikai dokumentumsorozat lehetőség szerint felkér a „következő nemzedékhez” tartozó szakértőket is arra, hogy nyújtsanak hozzájárulást, előmozdítva ezzel szakmai fejlődésüket. A szakpolitikai dokumentumok a Konzorcium megbízatásának keretébe tartozó témákkal foglalkoznak. Minden dokumentumban ajánlásokat / szakpolitikai alternatívákat kell felvázolni. Az összes szakpolitikai dokumentum elérhető lesz a Konzorcium honlapján.
            
               A projekt eredményei
            
            
                        —
                     
                     
                        Az elsősorban szakértők, kutatók és tudományos szakemberek által folytatott, politikai és biztonsági vonatkozású párbeszéd fokozódása, amelynek témái a tömegpusztító fegyverek és hordozóeszközeik elterjedése elleni küzdelemre, a fegyverzet-ellenőrzésre és a leszerelésre irányuló intézkedések.
                     
                  
                        —
                     
                     
                        A civil társadalom, a nonproliferációval foglalkozó független szellemi műhelyek uniós hálózata és a kormányok figyelmének felhívása az uniós nonproliferációs, fegyverzet-ellenőrzési és leszerelési szakpolitikákra, ezzel kapcsolatos ismereteik növekedése, és körükben e szakpolitikák jobb megértése.
                     
                  
                        —
                     
                     
                        Politikai és/vagy operatív szakpolitikai lehetőségek biztosítása a főképviselő, az Unió intézményei és a tagállamok számára.
                     
                  
                        —
                     
                     
                        Uniós szintű nonproliferációs, fegyverzet-ellenőrzési és leszerelési fellépések kidolgozása, és ehhez elképzelések, információk és elemzések biztosítása.
                     
                  2.5   A nonproliferációhoz és a leszereléshez kapcsolódó oktatás előmozdítása és megerősítése
            
            A projekt a következő tevékenységekből áll:
            2.5.1   
                  Az EUNPD e-tanulási infrastruktúrájának és tanfolyamainak naprakésszé tétele (projektvezető: PRIF)
            
            
               A projekt célja és leírása
            
            E tevékenység középpontjában a II. és a III. szakaszban kidolgozott e-tanulási eszköz egész világon történő elterjesztése és használata áll. A tanfolyam jelenleg 20 tanulási modulból áll, amelyek lefedik a nonproliferációval és a leszereléssel kapcsolatos valamennyi releváns kérdést. A IV. szakaszban mind a 20 modult rendszeresen naprakésszé teszik majd annak érdekében, hogy a legfrissebb tények és számadatok álljanak a diákok rendelkezésére. A nonproliferáció és a leszerelés terén az elmúlt években bekövetkezett jelentős változások miatt ez a szakasz a 2014 és 2017 között kifejlesztett 15 eredeti tanulási modul jelentős frissítésére összpontosít a tartalom, a felhasználóbarát jelleg és a felhasználói felület, valamint a grafikai és a videotervezés tekintetében. Ezek a módosítások megkönnyítik majd a tanulási modulok naprakészen tartását.
            Ismét kiemelt figyelmet kap az akadálymentesség, azaz a látás- vagy hallássérült felhasználók számára történő korszerűsítés. A teljes tanfolyam érthetőségét a témára szakosodott, angol anyanyelvű szakértők fogják javítani az anyag nyelvi ellenőrzésével. Az oktatási intézmények folyamatosan tájékoztatásban és támogatásban részesülnek majd, hogy könnyen integrálhassák az e-tanulási anyagot az egyetemi mesterképzési programokba és oktatási kínálatuk egyéb elemeibe, ez pedig az e-tanulási tanfolyam globális használatát is ösztönözni fogja.
            
               A projekt eredményei
            
            
                        —
                     
                     
                        A nonproliferáció és a leszerelés minden releváns szempontjára kiterjedő, meglévő EUNPD e-tanulási tanfolyam karbantartása, optimalizálása és frissítése.
                     
                  
                        —
                     
                     
                        Az oktatók, valamint az oktatók számára tréninget tartók tájékoztatása és támogatása a nonproliferációval és a leszereléssel kapcsolatos uniós oktatási segédanyagok használatával kapcsolatban.
                     
                  
                        —
                     
                     
                        Újságírók és fiatal diplomaták tájékoztatása és támogatása a nonproliferációval és a leszereléssel kapcsolatos uniós oktatási segédanyagok használatával kapcsolatban.
                     
                  
                        —
                     
                     
                        Támogatás a fegyverzet-ellenőrzés, a nonproliferáció és a leszerelés egyetemi szemináriumokon történő oktatásához.
                     
                  
                        —
                     
                     
                        Támogatás az e-tanulás és az osztálytermi képzés ötvözéséhez („vegyes tanulás”).
                     
                  
                        —
                     
                     
                        Az uniós nonproliferációs és leszerelési politika mélyrehatóbb ismerete az Unióban és harmadik országokban.
                     
                  
                        —
                     
                     
                        Folyamatosan frissített, nyílt oktatási segédanyagok biztosítása a nonproliferációs kutatásban és programozásban részt vevő valamennyi érintett fél számára.
                     
                  
                        —
                     
                     
                        Kritikus támogató ismeretek biztosítása a nonproliferációs szakemberek és tudósok számára.
                     
                  2.5.2   
                  Tanítási tudásközpont (tanítási segédanyagok platformja) (projektvezető: PRIF)
            
            
               A projekt célja és leírása
            
            Ez a tevékenység a 2021/22-ben megkezdett munka folytatása, amelynek célja a leszereléssel, a fegyverzet-ellenőrzéssel és a nonproliferációval kapcsolatos oktatás megerősítése az EU-ban. Széles körű online keresés nyomán eddig 59 olyan releváns kurzust azonosítottak, amelyekre a közelmúltban került sor uniós egyetemeken. Az érintett előadókkal egyenként felvették a kapcsolatot. A megkeresésre válaszul 24 tantervet bocsátottak rendelkezésre. Az előzetes értékelés nyomán elkészült két mesterfokú tanterv, valamint a legfontosabb szövegek rövid összefoglalója. A IV. szakaszban a projekt keretében európai és észak-amerikai egyetemek képzési anyagainak az összegyűjtésére kerül majd sor, majd a keresés a nem nyugati országokra is kiterjed. A statisztikai elemzést folyamatosan finomítják és frissítik majd. Az oktatóknak és a tanároknak további tananyagokat javasolnak majd.
            
               A projekt eredményei
            
            
                        —
                     
                     
                        A Konzorcium honlapján példaként és inspirációként használható, tanulásra épülő rendezvényeken használt tananyagok széles köre lesz megtalálható.
                     
                  
                        —
                     
                     
                        A meglévő tanfolyamok statisztikai értékelésének (pl. tanított témák, elméleti megközelítések, nemi sokszínűség) közzététele a Konzorcium honlapján, valamint ezek bemutatása konferenciákon és munkaértekezleteken.
                     
                  
                        —
                     
                     
                        Két minta-tanterv létrehozása és frissítése kezdő pedagógusok számára.
                     
                  
                        —
                     
                     
                        Releváns vagy hiányzó szakirodalom rövid összefoglalása a Konzorcium honlapján.
                     
                  2.5.3   
                  A proliferációval kapcsolatos tudatosságra irányuló képzés (projektvezető: SIPRI)
            
            
               A projekt célja és leírása
            
            E tevékenység keretében 6 olyan tanfolyam megszervezésére kerül sor, amelyek célja felhívni a természettudományos és más releváns területen végzett hallgatók, valamint az ilyen területen tanuló posztgraduális hallgatók figyelmét a proliferációval összefüggő kockázatokra. Emellett kapcsolatot létesít a társadalomtudományok és a természettudományok között – ezt a legutóbbi szakaszban sürgős szükségletként azonosították. Ennek részeként különböző célcsoportok (például biomedikai, műszaki vagy nukleáris területekkel foglalkozók) számára készül majd célzott tanterv, és évente két tanfolyamra kerül sor. A IV. szakaszban e tanfolyamok közül háromra személyes részvétellel kerül majd sor Stockholmban, három másikra pedig virtuális formátumban.
            
               A projekt eredményei
            
            
                        —
                     
                     
                        Annak elérése, hogy a természettudományos és a nonproliferációs eszközök és politikák szempontjából releváns egyéb területeken dolgozó tudományos szakemberek új nemzedékének kapacitásai erősödjenek.
                     
                  
                        —
                     
                     
                        A legnagyobb proliferációs kockázatok és a technológiai fejlődés által érintett tudományágak képviselői figyelmének ráirányítása a proliferációs kockázatokra, és ezzel hozzájárulás az uniós nonproliferációs politika céljának a megvalósulásához; valamint a proliferációs kockázatok technológiai fejlesztések révén történő kezelésének lehetőségei.
                     
                  
                        —
                     
                     
                        A távtanulás (e-tanulás) és a tantermi képzés kombinációjának („vegyes tanulás”) megvalósítása.
                     
                  2.6   A nonproliferációval és a leszereléssel kapcsolatos kérdések népszerűsítése a fiatal nők és a következő nemzedék körében
            
            A projekt a következő tevékenységekből áll:
            2.6.1.   
                  Gyakornoki program (projektvezető: PRIF)
            
            
               A projekt célja és leírása
            
            E tevékenység egyenként legfeljebb három hónapos szakmai gyakorlatot biztosít legfeljebb 30 végzett hallgató vagy fiatal diplomata számára az európai nonproliferáció és leszerelés területén. A szakmai gyakorlatokat a Konzorcium hozza létre és dokumentálja, és ezek ötvözik a rendezvényeken és műhelytalálkozókon való részvételt, az olvasási és szövegírási feladatokat, valamint a projektintegrálást. A hálózathoz tartozó minden intézmény fogadhat gyakornokokat. A 30 gyakornoki helyből 24-et európai jelöltek számára, a fennmaradó hat gyakornoki helyet pedig nem európai jelöltek számára kell fenntartani. Amennyiben lehetséges, minden gyakornok meghívást kap a Konzorcium által a gyakornoki időszakuk alatt szervezett konferenciákra és szemináriumokra.
            
               A projekt eredményei
            
            
                        —
                     
                     
                        A nonproliferációs politika és a leszerelés területén tevékenykedő tudományos és gyakorlati szakemberek következő nemzedéke kapacitásainak megerősödése.
                     
                  
                        —
                     
                     
                        Az uniós nonproliferációs és leszerelési politika mélyreható ismeretének fokozódása az Unió egészében.
                     
                  
                        —
                     
                     
                        Annak elérése, hogy a harmadik országokban jobban megértsék az uniós stratégiákat, szakpolitikákat és az Unió nonproliferációs megközelítéseit.
                     
                  
                        —
                     
                     
                        Fiatal gyakorlati és tudományos szakemberek hálózatainak létrejötte és a gyakorlati együttműködés elősegítése.
                     
                  
                        —
                     
                     
                        A tömegpusztító fegyverek és a kézi- és könnyűfegyverek területére vonatkozó uniós szakpolitikákkal kapcsolatos fokozottabb kapacitásépítés a hálózaton belül.
                     
                  2.6.2   
                  A „Next Generation” és a „Young Women” elnevezésű tevékenységek és a mentorálási program (projektvezető: VCDNP)
            
            
               A projekt célja és leírása
            
            A projektet a nonproliferációval, a leszereléssel és a fegyverzet-ellenőrzéssel foglalkozó szakértők és gyakorlati szakemberek között széles körben érzékelt életkori és nemi egyenlőtlenségek inspirálták, célja pedig, hogy a felsőfokú tanulmányokat folytató, a végzett és a posztgraduális hallgatókat megismertesse a nonproliferációval, a leszereléssel és a fegyverzet-ellenőrzéssel kapcsolatos kérdésekkel, növelve tudatosságukat e téren, és ösztönözve a releváns témákkal foglalkozó rendezvényeken és műhelytalálkozókon való részvételüket. A IV. szakaszban a tevékenység keretében évente két személyes tájékoztató látogatásra kerül sor az európai egyetemeken, a terület láthatóságának és a fiatal kutatók lehetőségeinek a növelése céljából. A tevékenység összefüggésében továbbá tematikus kérdésekről szóló webináriumokat fognak szervezni, amelyek során minden esetben tájékoztatást nyújtanak majd a fiatalokat célzó karrierlehetőségekről vagy szakmai pályákról.
            A nők e területen való jelenlétének növelése érdekében a IV. szakaszban a projekt évente (egyéves időtartamra) formális mentorálási programot is biztosít, hogy 20 fiatal nőt 20 mentor segítsen az egyéni hálózatok javításában, a terület jobb megértésében és a szakmai előmenetellel kapcsolatos tanácsadás igénybevételében. A mentorálási programot szakértői, szociális és készségfejlesztési műhelytalálkozók kísérik.
            
               A projekt eredményei
            
            
                        —
                     
                     
                        A nonproliferáció, a leszerelés és a fegyverzet-ellenőrzés területén tevékenykedő tudományos és gyakorlati szakemberek következő nemzedéke kapacitásainak megerősödése.
                     
                  
                        —
                     
                     
                        A terület és a vonatkozó uniós szakpolitikák jobb megértése.
                     
                  
                        —
                     
                     
                        A fiatal tudósok – különösen a nők – körében az azzal kapcsolatos lehetőségek fokozott ismerete, hogy miként válhatnak tevékenyebbé a nonproliferáció, a leszerelés és a fegyverzet-ellenőrzés területén.
                     
                  
                        —
                     
                     
                        Megerősített hálózatok a fiatal gyakorlati szakemberek között, valamint a fiatal és a tapasztalt gyakorlati szakemberek között.
                     
                  
                        —
                     
                     
                        Fokozott együttműködés az olyan fiatal tudósokkal, akik szeretnének többet megtanulni a területről és belépni oda.
                     
                  2.7   Az ENSZ leszerelési ösztöndíjprogramjában részt vevők látogatása Brüsszelben (projektvezető: VCDNP)
            
            
               A projekt célja és leírása
            
            Az ENSZ leszerelési ösztöndíjprogramja keretében a projekt két-, illetve három napos szakmai tanulmányutat biztosít Brüsszelbe (Belgium), hogy az ösztöndíjasok többet tudjanak meg az EU-ról, annak szakpolitikáiról, működéséről és intézményeiről. A látogatás úgy lesz időzítve, hogy összecsengjen az ösztöndíjprogram európai komponensével. A program célja, hogy átfogó áttekintést nyújtson az EU főbb intézményeiről és szakpolitikai döntéshozó szerveiről, különösen a nonproliferációval és a leszereléssel kapcsolatban, és tematikus előadásokat biztosít az EU e területen végzett munkájáról, ideértve a harmadik országoknak kínált támogatási programokat is.
            
               A projekt eredményei
            
            
                        —
                     
                     
                        Az EU működésének és intézményeinek, szakpolitikáinak, valamint a nonproliferációval és a leszereléssel kapcsolatban a harmadik országoknak kínált támogatási programoknak a jobb ismerete és láthatósága.
                     
                  
                        —
                     
                     
                        A tömegpusztító fegyvereket és a kézi- és könnyűfegyvereket érintő kérdésekkel kapcsolatos szakértelem fokozódása a partnerországokban és a harmadik országokban.
                     
                  
                        —
                     
                     
                        Fokozott együttműködés az ENSZ Leszerelési Ügyek Hivatalával, valamint hozzájárulás az oktatási erőfeszítésekhez az ENSZ leszerelési ösztöndíjprogramja keretében.
                     
                  2.8   Tájékoztatás és kommunikáció (projektvezető: FRS)
            
            A projekt a következő tevékenységekből áll:
            
               
                  Honlap, hálózati platform és tájékoztatás (projektvezető: FRS)
            
            
               A projekt célja és leírása
            
            Ez a tevékenység biztosítja a Konzorcium honlapjának és közösségi hálózatainak (Twitter, LinkedIn, Youtube) webtárhely-szolgáltatását, webtervezését és műszaki karbantartását. Miután az előző szakaszban létrejött a digitális együttműködési platform a hálózaton belüli kommunikációnak, együttműködésnek és a bevált gyakorlatok megosztásának a megkönnyítése érdekében, ez a tevékenység a platform közösségi irányítására, frissítéseire és műszaki karbantartására fog kiterjedni. A hálózat tagjait e digitális együttműködési platformon keresztül közvetlenebbül bevonják majd a fórumba, mégpedig a fórumon való interakció révén, aminek során megosztják erőforrásaikat és ismertetik a közelgő rendezvényeiket, valamint naprakész tájékoztatást nyújtanak szakértőikről és intézményükről. Minden egyes kutatás külön profilt hozhat létre a platformon, tájékozódhat az EUNPDC-ről és a hálózatról, és kapcsolatba léphet más felhasználókkal. Ezenkívül:
            
                        —
                     
                     
                        A Konzorcium és a hálózat más tagjainak kiadványait, rendezvényeit és álláslehetőségeit továbbra is népszerűsítik és támogatják a különböző platformokon.
                     
                  
                        —
                     
                     
                        A Konzorcium által szervezett konferenciákat továbbra is a honlapon keresztül fogják népszerűsíteni és dokumentálni (háttér-vitaanyagok, napirendek, prezentációk és adott esetben a nyilvános ülésekről készített videófelvételek).
                     
                  
                        —
                     
                     
                        A Konzorciumon belüli oktatási lehetőségeket, többek között az e-tanulási tanfolyamot, az oktatási segédanyagokat, a „Young Women” és a „Next Generation” kezdeményezéseket, az ösztöndíjakat és a gyakornoki lehetőségeket továbbra is népszerűsítik a honlap egy erre szolgáló részén.
                     
                  
                        —
                     
                     
                        A honlap és a platform között linkek jönnek létre a Konzorcium által használt valamennyi tájékoztatási és kommunikációs eszköz integrálásának és rendszeres frissítésének biztosítása érdekében.
                     
                  
                        —
                     
                     
                        A hírlevelet továbbra is havonta teszik közzé. A hírlevél minden száma tartalmazza majd a következőket: 1. olyan fórum, amely lehetővé teszi a hálózat képviselői számára, hogy előmozdítsák kutatási tevékenységeiket, különös tekintettel a legutóbb megkezdett tevékenységekre; b) a Konzorcium tevékenységeire vonatkozó aktuális információk; c) a hálózat tagjainak tevékenységeiről szóló hírek; d) az uniós politika szempontjából releváns nonproliferációs és leszerelési témákról szóló szerkesztői cikk.
                     
                  2.8.1   
                  EUNPDC-podcast készítése (projektvezető: IISS-Europe)
            
            
               A projekt célja és leírása
            
            Ez a tevékenység a Konzorcium megbízatásának keretei közé tartozó tematikus kérdésekkel foglalkozó EUNPDC-podcast elindítását irányozza elő. A projekt IV. szakaszában a podcast-sorozatban – amelynek az IISS-Europe biztosít tárhelyet – legfeljebb 36 epizódot fognak készíteni.
            
               A projekttevékenységek eredményei
            
            
                        —
                     
                     
                        A hagyományos fegyverekkel, a tömegpusztító fegyverekkel és azok hordozóeszközeivel kapcsolatos fenyegetések fokozottabb tudatosulása és ismerete az Unió intézményei, a tagállamok, a civil társadalom és a harmadik országok körében, lehetővé téve számukra a kihívásokra való jobb felkészülést.
                     
                  
                        —
                     
                     
                        A tömegpusztító fegyverek elterjedése elleni és a kézi- és könnyűfegyverekre vonatkozó uniós stratégiák jobb megértésének előmozdítása a civil társadalomban.
                     
                  
                        —
                     
                     
                        Interfész biztosítása az Unió és a szellemi műhelyek hálózata között.
                     
                  
                        —
                     
                     
                        Egy olyan platform kezelése, ahol a nonproliferációval foglalkozó szellemi műhelyek folyamatosan megoszthatják egymással a tömegpusztító fegyverek elterjedésével, valamint a hagyományos fegyverekkel – így például a kézi- és könnyűfegyverekkel – kapcsolatos kérdésekre vonatkozó független nézeteiket és elemzéseiket.
                     
                  
                        —
                     
                     
                        A független szellemi műhelyek már meglévő hálózatának bővítése, igazgatása és aktualizálása.
                     
                  
                        —
                     
                     
                        A hálózati találkozókról készült és azon független szellemi műhelyektől származó dokumentumok ingyenes és folyamatos letöltésének lehetővé válása, amelyek esetleg pénzügyi ellentételezés nélkül is megosztanák a kutatási eredményeiket.